Арцём Віктаравіч Салавей

Арцём Салавей (нар. , Селаўшчына, Бярозаўскі раён, Брэсцкая вобласць) — беларускі футбаліст, паўабаронца.

Брат Арцёма, Андрэй, таксама футбаліст.

 Клубная кар’ера 
Выхаванец СДЮШАР горада Бярозы. З 2007 года гуляў за мінскае «Дынама» — спачатку за дубль, потым пачаў праходзіць у асноўную каманду. У 2010 годзе адправіўся ў арэнду ў жодзінскае «Тарпеда», а на наступны год падпісаў кантракт з гэтым клубам. У сезоне 2011 стаў найлепшым бамбардзірам каманды і адным з найлепшых у чэмпіянаце (11 галоў).

У студзені 2013 года перайшоў у екацярынбургскі «Урал», але за асноўную каманду правёў толькі адзін матч. У ліпені 2013 года кантракт з «Уралам» быў разарваны.

У жніўні 2013 года падтрымліваў форму з «Тарпеда-БелАЗ», а ў верасні стаў іграком гродзенскага «Нёмана». У гродзенскім клубе хутка замацаваўся на пазіцыі правага паўабаронцы. У сезоне 2014, аднак, з’яўляўся на полі эпізадычна. У кастрычніку 2014 года па ўзаемнай згодзе пакінуў «Нёман».

У студзені 2015 года падпісаў кантракт з «Віцебскам», які пасля трохгадовага перапынку вярнуўся ў Вышэйшую лігу. У «Віцебску» трывала замацаваўся ў аснове, выкарыстоўваўся ў тым ліку ў якасці нападніка. У сезоне 2016 з 9 галамі стаў адным з найлепшых бамбардзіраў каманды і дапамог ёй заняць шостае месца ў Вышэйшай лізе.

Са студзеня 2018 года знаходзіўся на праглядзе ў мінскім «Дынама», з якім у лютым падпісаў кантракт. Пачынаў сезон 2018 у стартавым складзе мінчан, пазней стаў часцей выхадзіць на замену.

У студзені 2019 года, нягледзячы на заканчэнне кантракта, пачынаў трэніравацца з «Дынама», аднак неўзабаве пакінуў клуб і падпісаў двухгадовы кантракт з жодзінскім «Тарпеда-БелАЗ». Спачаку гуляў стартавым складзе, пазней стаў часцей выхадзіць на замену ці заставацца на лаўцы запасных. У пачатку 2020 года апынуўся непатрэбным новаму галоўнаму трэнеру жодзінцаў Юрыю Пунтусу, аднак новую каманду не знайшоў, і толькі пасля пачатку сезона пакінуў «Тарпеда-БелАЗ».

Да лета 2020 года пэўны час трэніраваўся з «Віцебскам», а ў ліпені стаў іграком салігорскага «Шахцёра». Аднак за каманду так і не згуляў, заставаўся толькі на лаўчы запасных, і ў верасні 2020 года быў аддадзены ў арэнду ў «Гарадзею». У снежні 2020 года па заканчэнні кантракта пакінуў «Шахцёр».

У пачатку 2021 года стаў іграком рэчыцкага «Спадарожніка». Пакінуў каманду ў чэрвені 2021 года з-за фінансавых праблем у клубе, пасля чаго завяршыў прафесійную кар’еру.

 Міжнародная кар’ера 
Гуляў за моладзевую зборную Беларусі, але ўлетку 2011 пасля канфлікту з галоўным трэнерам Юрыем Шуканавым перастаў выклікацца. Улетку 2012 года, пасля зыходу Шуканава са зборнай, вярнуўся ў каманду.

Таксама выступаў за алімпійскую зборную краіны. На Алімпійскіх гульнях 2012 правёў 2 сустрэчы.

У ліпені 2017 года выступаў за другую зборную Беларусі на Кубку Караля ў Тайландзе.

 Дасягненні 
   Срэбраны прызёр чэмпіянату Беларусі (2): 2008, 2009
   Бронзавы прызёр чэмпіянату Беларусі: 2018
  У спісе 22 найлепшых футбалістаў чэмпіянату Беларусі (2): 2011, 2016

 Статыстыка выступленняў 
СезонДывізіёнКлубКраінаМатчыГалы 2007  дубль  Дынама    19  2 2008  Д1  Дынама    12  0 2009  Д1  Дынама    2  0 2010  Д1  Тарпеда    21  1 2011  Д1  Тарпеда-БелАЗ    31  11 2012  Д1  Тарпеда-БелАЗ    26  3 2012/13 (2)  Д2  Урал    1  0 2013 (2)  Д1  Нёман    7  0 2014  Д1  Нёман    10  0 2015  Д1  Віцебск    25  4 2016  Д1  Віцебск    29  8 2017  Д1  Віцебск    26  4 2018  Д1  Дынама    23  4 2019  Д1  Тарпеда-БелАЗ    17  2 2020 (сяр.)  дубль  Шахцёр    1  1 2020 (2)  Д1  Гарадзея    7  0 2021 (1)  Д1  Спадарожнік    9  0

 Крыніцы 

 Спасылкі 


Катэгорыя:Футбалісты Беларусі
Катэгорыя:Ігракі ФК Дынама Мінск
Катэгорыя:Ігракі ФК Тарпеда-БелАЗ
Катэгорыя:Ігракі ФК Урал Екацярынбург
Катэгорыя:Ігракі ФК Нёман Гродна
Катэгорыя:Ігракі ФК Віцебск
Катэгорыя:Ігракі ФК Шахцёр Салігорск
Катэгорыя:Ігракі ФК Гарадзея
Катэгорыя:Ігракі ФК Спадарожнік Рэчыца
Катэгорыя:Футбалісты на летніх Алімпійскіх гульнях 2012 года